CELEX: 32019D0242
Language: el
Date: 2019-02-07 00:00:00
Title: Εκτελεστική απόφαση (ΕΕ) 2019/242 της Επιτροπής, της 7ης Φεβρουαρίου 2019, για την τροποποίηση της εκτελεστικής απόφασης (ΕΕ) 2017/675 όσον αφορά τα μέτρα για την πρόληψη της εισαγωγής του ιού του αφθώδους πυρετού στην Ένωση από την Αλγερία, τη Λιβύη, το Μαρόκο και την Τυνησία [κοινοποιηθείσα υπό τον αριθμό C(2019) 768] (Κείμενο που παρουσιάζει ενδιαφέρον για τον ΕΟΧ)

11.2.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 39/16
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/242 ΤΗΣ ΕΠΙΤΡΟΠΗΣ
         της 7ης Φεβρουαρίου 2019
         για την τροποποίηση της εκτελεστικής απόφασης (ΕΕ) 2017/675 όσον αφορά τα μέτρα για την πρόληψη της εισαγωγής του ιού του αφθώδους πυρετού στην Ένωση από την Αλγερία, τη Λιβύη, το Μαρόκο και την Τυνησία
         
            
               [κοινοποιηθείσα υπό τον αριθμό C(2019) 768]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), και ιδίως το άρθρο 18 παράγραφος 7,
         Έχοντας υπόψη την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (2), και ιδίως το άρθρο 22 παράγραφος 6,
         Εκτιμώντας τα ακόλουθα:
         
                     (1)
                  
                  
                     Η οδηγία 91/496/ΕΟΚ καθορίζει τις αρχές των κτηνιατρικών ελέγχων των ζώων που εισάγονται στην Ευρωπαϊκή Ένωση από τρίτες χώρες. Η οδηγία 97/78/ΕΚ καθορίζει τις αρχές οργάνωσης των κτηνιατρικών ελέγχων των προϊόντων που εισάγονται στην Ένωση από τρίτες χώρες. Και οι δύο αυτές οδηγίες προβλέπουν την έγκριση μέτρων από την Επιτροπή εάν μια νόσος που μπορεί να αποτελέσει σοβαρή απειλή για την υγεία των ζώων ή τη δημόσια υγεία εκδηλώνεται ή εξαπλώνεται στο έδαφος τρίτης χώρας ή εάν το δικαιολογεί οποιοσδήποτε άλλος σοβαρός λόγος που αφορά την υγεία των ζώων.
                  
               
                     (2)
                  
                  
                     Η εκτελεστική απόφαση (ΕΕ) 2017/675 της Επιτροπής (3), όπως τροποποιήθηκε με τις εκτελεστικές αποφάσεις (ΕΕ) 2017/887 (4) και (ΕΕ) 2018/489 της Επιτροπής (5), εκδόθηκε μετά την εκδήλωση εστιών αφθώδους πυρετού στην Αλγερία και την Τυνησία και θέσπισε μέτρα προστασίας σε επίπεδο Ένωσης, τα οποία λαμβάνουν υπόψη την επιβίωση του ιού του αφθώδους πυρετού στο περιβάλλον και τις πιθανές οδούς μετάδοσης του εν λόγω ιού.
                  
               
                     (3)
                  
                  
                     Τα μέτρα αυτά προβλέπουν τον κατάλληλο καθαρισμό και απολύμανση των οχημάτων και των σκαφών μεταφοράς ζωικού κεφαλαίου από την Αλγερία και την Τυνησία που είτε εισέρχονται στην επικράτεια της Ένωσης απευθείας είτε διέρχονται μέσω άλλων χωρών, καθώς αυτό αποτελεί τον πλέον κατάλληλο τρόπο για τη μείωση του κινδύνου ταχείας μετάδοσης του ιού σε μεγάλες αποστάσεις.
                  
               
                     (4)
                  
                  
                     Η κατάσταση όσον αφορά τον αφθώδη πυρετό στη Λιβύη είναι ασαφής και τα πρώτα αποτελέσματα της εργαστηριακής διάγνωσης στις 19 Οκτωβρίου 2018 σχετικά με ύποπτο κρούσμα φαίνεται να είναι θετικά για τον ορότυπο SAT. Ο προσδιορισμός του οροτύπου είναι ακόμη σε εξέλιξη. Το Μαρόκο κοινοποίησε επίσης την ύπαρξη εστίας αφθώδους πυρετού απροσδιόριστου οροτύπου.
                  
               
                     (5)
                  
                  
                     Δεδομένου ότι η παρουσία αφθώδους πυρετού στη Λιβύη και το Μαρόκο ενδέχεται να αποτελέσει σοβαρή απειλή για τον πληθυσμό των ζώων της Ένωσης, τα ίδια μέτρα προστασίας που εφαρμόζονται στην Αλγερία και την Τυνησία θα πρέπει να εφαρμοστούν και στη Λιβύη και το Μαρόκο.
                  
               
                     (6)
                  
                  
                     Ομοίως με τα μέτρα που εφαρμόζονται για την Αλγερία και την Τυνησία, κάθε όχημα μεταφοράς ζώων από τη Λιβύη και το Μαρόκο θα πρέπει να καλύπτεται από τα εν λόγω μέτρα, ακόμη και αν φθάνει στο έδαφος της Ένωσης έπειτα από διαμετακόμιση μέσω τρίτης χώρας.
                  
               
                     (7)
                  
                  
                     Επιπλέον, η Αλγερία και η Τυνησία ανέφεραν περαιτέρω εστίες αφθώδους πυρετού.
                  
               
                     (8)
                  
                  
                     Η εκτελεστική απόφαση (ΕΕ) 2017/675, όπως τροποποιήθηκε με την εκτελεστική απόφαση (ΕΕ) 2018/489, εφαρμόζεται επί του παρόντος έως τις 30 Ιουνίου 2019. Τα μέτρα που προβλέπονται στην παρούσα απόφαση θα πρέπει, ωστόσο, να ισχύουν για ένα χρονικό διάστημα που επιτρέπει την πλήρη αξιολόγηση της εξέλιξης της νόσου του αφθώδους πυρετού στις πληγείσες περιοχές.
                  
               
                     (9)
                  
                  
                     Δεδομένου ότι η κατάσταση όσον αφορά τον αφθώδη πυρετό στην Αλγερία, τη Λιβύη, το Μαρόκο και την Τυνησία εξακολουθεί να παραμένει αβέβαιη και σημαντικός αριθμός αποστολών ζώντων βοοειδών εξάγονται από τα κράτη μέλη της ΕΕ στις χώρες αυτές, είναι επίσης σκόπιμο να επεκταθούν τα ισχύοντα μέτρα.
                  
               
                     (10)
                  
                  
                     Συνεπώς, η εκτελεστική απόφαση (ΕΕ) 2017/675 πρέπει να τροποποιηθεί ανάλογα.
                  
               
                     (11)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η εκτελεστική απόφαση (ΕΕ) 2017/675 πρέπει να τροποποιηθεί ως εξής:
            
                        1)
                     
                     
                        ο τίτλος αντικαθίσταται από το ακόλουθο κείμενο:
                        «σχετικά με μέτρα για την πρόληψη της εισαγωγής του ιού του αφθώδους πυρετού στην Ένωση από την Αλγερία, τη Λιβύη, το Μαρόκο και την Τυνησία»·
                     
                  
                        2)
                     
                     
                        στο άρθρο 2 παράγραφος 1 και στο άρθρο 3 παράγραφος 1, η φράση:
                        «από την Αλγερία και την Τυνησία είτε απευθείας είτε διερχόμενα μέσω άλλης τρίτης χώρας»
                        αντικαθίστανται από τις λέξεις:
                        «από την Αλγερία, τη Λιβύη, το Μαρόκο και την Τυνησία είτε απευθείας είτε διερχόμενα μέσω οποιασδήποτε άλλης τρίτης χώρας»·
                     
                  
                        3)
                     
                     
                        στο άρθρο 3 παράγραφος 2 και στο άρθρο 4, οι λέξεις «Αλγερία και Τυνησία» αντικαθίστανται από τις λέξεις «Αλγερία, Λιβύη, Μαρόκο και Τυνησία»·
                     
                  
                        4)
                     
                     
                        η ημερομηνία εφαρμογής που προβλέπεται στο άρθρο 5 αντικαθίσταται από την ημερομηνία «31 Δεκεμβρίου 2019»·
                     
                  
                        5)
                     
                     
                        στον τίτλο του παραρτήματος I και στον τίτλο του παραρτήματος II αντιστοίχως, οι λέξεις:
                        «από την Αλγερία και την Τυνησία είτε απευθείας είτε διερχόμενα μέσω άλλης τρίτης χώρας»
                        αντικαθίστανται από τις λέξεις:
                        «από την Αλγερία, τη Λιβύη, το Μαρόκο και την Τυνησία είτε απευθείας είτε μετά από διέλευση μέσω οποιασδήποτε άλλης τρίτης χώρας».
                     
                  
         
            Άρθρο 2
            Η παρούσα απόφαση απευθύνεται στα κράτη μέλη.
         
         
            Βρυξέλλες, 7 Φεβρουαρίου 2019.
            
               
                  Για την Επιτροπή
               
               Vytenis ANDRIUKAITIS
               
                  Μέλος της Επιτροπής
               
            
         
         
            (1)  ΕΕ L 268 της 24.9.1991, σ. 56.
         
            (2)  ΕΕ L 24 της 30.1.1998, σ. 9.
         
            (3)  Εκτελεστική απόφαση (ΕΕ) 2017/675 της Επιτροπής, της 7ης Απριλίου 2017, σχετικά με μέτρα για την πρόληψη της εισαγωγής στην Ένωση του ιού του αφθώδους πυρετού από την Αλγερία και την Τυνησία (ΕΕ L 97 της 8.4.2017, σ. 31).
         
            (4)  Εκτελεστική απόφαση (ΕΕ) 2017/887 της Επιτροπής, της 22ας Μαΐου 2017, σχετικά με μέτρα για την πρόληψη της εισαγωγής στην Ένωση του ιού του αφθώδους πυρετού από την Τυνησία και με την τροποποίηση της εκτελεστικής απόφασης (ΕΕ) 2017/675 (ΕΕ L 135 της 24.5.2017, σ. 25).
         
            (5)  Εκτελεστική απόφαση (ΕΕ) 2018/489 της Επιτροπής, της 21ης Μαρτίου 2018, για την τροποποίηση της απόφασης (ΕΕ) 2017/675 σχετικά με μέτρα για την πρόληψη της εισαγωγής στην Ένωση του ιού του αφθώδους πυρετού από την Αλγερία και την Τυνησία (ΕΕ L 81 της 23.3.2018, σ. 20).